Weermag kort jonger bloed, maar daar’s nie geldArgieffoto ter illustrasie. (Foto: ANA) Die Suid-Afrikaanse Nasionale Weermag (SANW) benodig dringend jonger bloed, maar het eenvoudig nie die begroting daarvoor om die nodige rekrute te werf nie. Die weermag se toekoms is dus nou moontlik in gedrang, waarsku amptenare. Die gesamentlike staande komitee oor verdediging sê die gebrek aan ŉ ten volle funksionele stelsel waarvolgens nuwe rekrute in die weermag opgeneem word, het gelei tot ŉ verouderde mag, veral by die reserwemag, met ŉ gemiddelde ouderdom van 45 jaar. Die feit dat ou soldate jare lank dieselfde rang beklee, help ook nie die saak nie. Die bekommerde komiteelede het nou gevra dat die weermag, die gesamentlike staande komitee oor verdediging en die portefeuljekomitee oor verdediging en militêre veterane met die nasionale tesourie in gesprek tree oor die impak wat die gebrek aan finansiering op die SANW het. “Die vraag wat ons moet bekommer, is hoe ons, binne die huidige begrotingsbeperkings, die verjonging van vaardighede binne die SANW gaan verseker en die moraal van ons soldate gaan verbeter,” sê Cyril Xaba, medevoorsitter van die komitee. Die bekommernis volg maar ŉ paar jaar nadat die kabinet besluit het om die departement van verdediging se begroting vir die vergoeding van werknemers met R3,9 miljard in 2021/’22, met R5,3 miljard in 2022/’23 en met R3 miljard in 2023/’24 te verminder in ŉ poging om staatskuld oor die mediumtermyn te stabiliseer. Luidens ŉ dokument van die tesourie wat in 2021 uitgereik is, sou die besteding aan vergoeding van werknemers gevolglik teen ŉ gemiddelde jaarlikse koers van 1,5% afneem, van R31 miljard in 2020/’21 na R29,6 miljard in 2023/’24, terwyl slegs poste van kritieke belang gevul word soos dit vakant raak. Xaba sê die komitee is deeglik bewus van die huidige finansieringsuitdagings en verstaan waarom begrotings herprioritiseer en kostebesparingsinisiatiewe geïmplementeer moet word. “Die komitee is wel bekommerd dat dit eindelik gaan lei tot die vermindering van die weermag se vermoë om die verdedigingsmandaat uit te voer. “Die komitee vra vir ŉ ten volle funksionele waardeketting wat in staat is om aandag te gee aan ŉ verouderende mag en sal lei tot ŉ mag met voldoende vermoëns vir ontplooiing.”